अल्प ज्ञान है, करौं अल्पता, कहौं अल्प स्त्री-दुखु गाय।
 नारि ताड़ना कै अधिकारी, तुलसी कहा यथारथु गाय।
 आँचरु दूधु आँखि माँ पानी, कहा मैथिलीशरण बुझाय। ।
 मरद-जाति कै मरी चेतना, अबला कथा कही ना जाय।
 यहि विमर्श का पुरुष न बूझइ, सूझइ कहूँ न सम व्यवहार।
 कहैं देवता बसैं हुँआ, जहँ, नारी का नित्य होय सम्मान।
 प्रेम-विटप विश्वास-बीज ते अँकुरै, बढ़ै, खूबु हरियाय।
 पर जब कटै विवेक-मूल तौ डार-पात सब जायँ सुखाय।
 जैसे आँखिन माड़ा छावइ, वैसइ दृष्टि-नाश होइ जाय।
 बिटिया घर माँ होय न पैदा, यहिके केतनेउ करै उपाय।
 द्याखै नित चाइनीज कलंडर, करै मिलन तरकीब भिड़ाय।
 लिंग-परीक्षण करै भ्रूण का, गर्भपात का करै उपाय।
 यहि साजिश ते बचिकै कौनिउ कन्या जनमु लेय घर आय।
 जैसे-जैसे बड़ी होय वह, घर माँ चिंता जाय समाय।
 खेतु-पात, स्कूल, मोहल्ला, ताना फब्ती परै सुनाय।
 साथ पढ़ैया, ज्ञानु सिखैया, द्याह रखैया सबै लबार।
 कोर्ट-कचेहरी, थाना-शासन, सब ढिग चुवै पुरुष कै लार।
 व्याह-योग्य होवै तौ रोवइ, बिनु दहेज कहँ मिलइ भतार।
 आपन मातु-पिता, घरु छूटै, पति घर बसइ मोहु सब त्यागि।
 प्रसव-वेदना सहै दुसह वह, पालइ पूत नौकरी छाड़ि।
 खून के आँसू रोवइ नारी, काटइ ककस बहेलिया का जाल।
 स्वेच्छाचारी, स्वारथु भारी, हारी पुरुष-चेतना आज।
 जैसे खुशबू व्यर्थ हवा बिन, बिन खु्शबू न फूलु मन भाय।
 'जिय बिनु देह', 'पुरुष बिनु नारी', तुलसी कहा उलट कुछु गाय।
 अरे पुरुषजन! उठौ आजु, अब करौ न कौनौ सोचु-विचार।
 नई चेतना जगै देश माँ सबका मिलइ न्याय-अधिकार।
 मुक्त होउ संकीर्ण सोच ते, तजौ घृणित व्यभिचार-विचार।
 नर-नारी वहि रथ के पहिया, जेहि पर चढ़िकै चलै समाजु।
 आँखीं ख्वालौ, अब ना ड्वालौ, ब्वालौ एक कंठ ते आजु। 